En 22-årig mand fra Odense er anholdt og sigtet, efter han torsdag eftermiddag truede flere venner med kniv, mens han råbte "jeg slår jer kraftedeme ihjel".

Det kommer formentlig til at koste en 22-årig mand fra Odense en plet på straffeattesten, at han tog på besøg hos nogle venner i Aalborg. Den unge mand er i hvert fald nu anholdt og sigtet for at overtræde knivloven og for at have truet andre på livet. Det oplyser vagtchefen hos Nordjyllands Politi, som tilføjer, at den 22-årige endnu ikke er afhørt, da han sidder til såkaldt "afrusning" i politiets varetægt, idet han var beruset, da han blev anholdt. Den voldsomme episode fandt sted på Blegkilde Alle i Aalborg, og det var en forbipasserende, der alarmerede politiet, da vedkommende så manden gå rundt og true med to køkkenknive. Det er endnu uvist, hvad der er sket, siden den unge mand er blevet så utilfreds i forbindelse med besøget i Aalborg, at han fandt køkkenknivene frem og opførte sig truende.